b'\n_START_ARTICLE_\nMa\xc5\xa1\xc4\x8dobna celica\n_START_PARAGRAPH_\nMa\xc5\xa1\xc4\x8dobne celice ali adipociti so celice, ki gradijo ma\xc5\xa1\xc4\x8devje in so specializirane za skladi\xc5\xa1\xc4\x8denje energije v obliki ma\xc5\xa1\xc4\x8dobe._NEWLINE_Obstajata dve vrsti ma\xc5\xa1\xc4\x8dobnega tkiva: belo in rjavo ma\xc5\xa1\xc4\x8devje; tako lo\xc4\x8dimo tudi bele in rjave ma\xc5\xa1\xc4\x8dobne celice.\n_START_SECTION_\nBele ma\xc5\xa1\xc4\x8dobne celice\n_START_PARAGRAPH_\nBela ma\xc5\xa1\xc4\x8dobna celica vsebuje veliko ma\xc5\xa1\xc4\x8dobno kapljico, obdano s plastjo citoplazme. Jedro je splo\xc5\xa1\xc4\x8deno in se nahaja na obrobju. Tipi\xc4\x8dna ma\xc5\xa1\xc4\x8dobna celica meri v premeru 0,1 mm; nekatere so tudi dvakrat ve\xc4\x8dje, nekatere do dvakrat manj\xc5\xa1e. Uskladi\xc5\xa1\xc4\x8dena ma\xc5\xa1\xc4\x8doba je v polteko\xc4\x8dem stanju in je sestavljena zlasti iz trigliceridov in holesterolnih estrov. Bele ma\xc5\xa1\xc4\x8dobne celice izlo\xc4\x8dajo rezistin, adiponektin in leptin. Povpre\xc4\x8dna odrasla oseba ima v telesu 30 milijard ma\xc5\xa1\xc4\x8dobnih celic, ki tehtajo okoli 13,5 kg. \xc4\x8ce odrasla oseba pridobiva na telesni te\xc5\xbei, se ma\xc5\xa1\xc4\x8dobne celice pove\xc4\x8dajo do \xc5\xa1tirikrat, \xc5\xa1ele nato se za\xc4\x8dnejo deliti.\n_START_SECTION_\nRjave ma\xc5\xa1\xc4\x8dobne celice\n_START_PARAGRAPH_\nRjave ma\xc5\xa1\xc4\x8dobne celice so mnogokotne oblike. Za razliko od belih ma\xc5\xa1\xc4\x8dobnih celic imajo znatno citoplazmo, v kateri se nahajajo majhne kapljice ma\xc5\xa1\xc4\x8dobe. Jedro je okroglasto in ne le\xc5\xbei na obrobju, ni pa tudi v sredi\xc5\xa1\xc4\x8du. Rjava obarvanost je posledica velikega \xc5\xa1tevila mitohondrijev. Rjavo ma\xc5\xa1\xc4\x8devje (imenovano tudi otro\xc5\xa1ko ma\xc5\xa1\xc4\x8devje) proizvaja toploto.'